KIRJALLINEN KYSYMYS P-0395/00 esittäjä(t): Dorette Corbey (PSE) komissiolle. Kanadan hylkeenpyyntikiintiö.



Virallinen lehti nro 330 E , 21/11/2000 s. 0150 - 0151



KIRJALLINEN KYSYMYS P-0395/00 esittäjä(t): Dorette Corbey (PSE) komissiolle (8. helmikuuta 2000) Aihe: Kanadan hylkeenpyyntikiintiö Kanadan kalastuksesta ja merialueista vastaava ministeri Herb Dhaliwal on äskettäin julkistanut merihylkeiden pyyntikiintiöt. Grönlanninhylkeen vuoden 2000 pyyntikiintiöksi vahvistettiin 275 000 ja kuplahylkeen 10 000. Kiintiöt ovat samat kuin edellisvuonna, mutta aikaisempina vuosina kiintiöt ovat kasvaneet huomattavasti (ne ovat nelinkertaistuneet vuodesta 1995). Tieteellisissä aikakauslehdissä Maríne Mammal Science (heinäkuu 1999) ja Conservation Biology (28. lokakuuta 1999) julkaistujen tutkimusten mukaan Kanadassa ja Grönlannissa viime vuonna pyydettyjen hylkeiden (grönlanninhylje) todellinen määrä oli 417 000 ja 533 000 välillä. Jos kestävällä pyynnillä tarkoitetaan sitä, että kanta ei sen seurauksena pienene (laji lisääntyy pyynnin kanssa samassa suhteessa), saa todellinen pyyntimäärä tutkimusten mukaan olla 93 000 264 000 yksilöä. Tämän vuoksi pyydettyjen hylkeiden lukumäärää olisi pienennettävä. 1. Onko komissio tietoinen edellä mainittujen tiedejulkaisujen tutkimuksista? 2. Mikä on komission mielestä näiden tutkimustulosten suhde Kanadan hallituksen vahvistamiin kiintiöihin? 3. Onko komissio valmis ryhtymään toimiin Kanadan hallituksen politiikan muuttamiseksi? Jos vastaus on myönteinen, mihin toimiin komissio ryhtyy? 4. Voiko komissio kertoa, miten vuosina 1985 ja 1989 tarkistettua hyljedirektiiviä (83/129/ETY(1)) noudatetaan? Voiko komissio taata, että jäsenvaltiot todella noudattavat kyseistä direktiiviä? (1) EYVL L 91, 9.4.1983, s. 30. Margot Wallströmin komission puolesta antama vastaus (10. maaliskuuta 2000) Komissio on tietoinen arvoisan parlamentin jäsenen mainitsemista tieteellisistä julkaisuista. Grönlanninhylkeen ja kuplahylkeen pyyntikiintiöt ovat pysyneet Kanadassa samoina vuodesta 1996, eikä kumpaakaan lajia Kansainvälisen luonnonsuojeluliiton (IUCN) uhanalaisista eläimistä ylläpitämän listan mukaan pidetä uhanalaisena. Komissio olettaa, että Kanadan viranomaiset ovat tietoisia kiintiöiden ja todellisten pyyntimäärien suhteeseen liittyvistä ongelmista ja että juuri siitä syystä Kanadan kalastus- ja valtameriasioista vastaava ministeriö on tehnyt grönlanninhyljekannasta laajan tutkimuksen, jonka lopullisten tulosten odotetaan valmistuvan keväällä 2000. Sen vuoksi komissio ei näe mitään tarvetta puuttua asiaan. Komissiolla ei ole mitään syytä olettaa, että eräiden hylkeiden kuuttien nahkojen ja niistä valmistettujen tuotteiden tuonnista jäsenvaltioihin 28. maaliskuuta 1983 annettua neuvoston direktiiviä 83/129/ETY, joka koskee vain grönlanninhylkeiden poikasten (whitecoat) ja kuplahylkeiden poikasten (bluebacks) nahkoja, ei sovelleta asianmukaisesti jäsenvaltioissa. Joitakin vuosia sitten lampaannahkoja oli kooditettu väärin, mistä syystä luultiin, että grönlanninhylkeen ja kuplahylkeen poikasten nahkoja oli tuotu yhteisön alueelle. Näiden poikasten kaupallinen pyynti on Kanadassa lailla kielletty. Tämän toimenpiteen seurauksena näiden erityisten hylkeennahkatyyppien kauppa näyttäisi tyrehtyneen.